SK Úradný vestník Európskej únie C 219/12

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 219/09

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„LIQUIRIZIA DI CALABRIA“

ES č.: IT-PDO-0105-01090-07.02.2013

CHZO ( ) CHOP ( X )

1. Položka v špecifikácii výrobku, ktorej sa zmena týka

—  Názov výrobku —  Opis výrobku — ☒ Zemepisná oblasť —  Dôkaz o pôvode —  Spôsob výroby —  Súvislosť —  Označovanie —  Vnútroštátne požiadavky —  Iné (uveďte)

2. Druh zmeny (zmien)

— ☒ Zmena jednotného dokumentu alebo zhrnutia —  Zmena špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmena (zmeny)

Zemepisná oblasť

Navrhuje sa doplniť do špecifikácie obec Castrovillari v provincii Cosenza, ktorej opomenutie je výlučne dôsledkom formálnej chyby pri písaní špecifikácie. Prírodné a historické podmienky nevyhnutné na produkciu výrobku s CHOP „Liquirizia di Calabria“ existujú v obci Castrovillari rovnako ako v ostatných obciach, ktoré sú zahrnuté v špecifikácii. Obec Castrovillari leží sčasti v nížine Piana di Sibari a susedí s obcami Altomonte, San Lorenzo del Vallo, Spezzano Albanese, Casseno Ionio a Civita, ktoré sú všetky zahrnuté v špecifikácii. Navyše prítomnosť prevádzok na spracovanie „Liquirizia di Calabria“ v okrese Castrovillari je doložená historickými prameňmi z roku 1842.

Súčasne boli opravené chybné názvy niektorých obcí, ktoré sa nachádzajú v oblasti produkcie výrobku s označením „Liquirizia di Calabria“.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„LIQUIRIZIA DI CALABRIA“

ES č.: IT-PDO-0105-01090-07.02.2013

CHZO ( ) CHOP ( X )

1. Názov

„Liquirizia di Calabria“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.8. Iné výrobky prílohy I k zmluve (korenie atď.)

Trieda 2.4. Chlieb, pečivo, koláče, cukrovinky, sušienky a ostatné pekárske výrobky

3.2. Opis výrobku, na ktorý sa vzťahuje názov uvedený v bode 1

Chránené označenie pôvodu „Liquirizia di Calabria“ je vyhradené výlučne pre čerstvú alebo sušenú sladovku hladkoplodú (sladké drievko) alebo jej extrakt. Táto sladovka hladkoplodá musí pochádzať z pestovaných alebo voľne rastúcich rastlín druhu Glycyrrhiza glabra (čeľaď bôbovité) var. typica, ktorá sa v Kalábrii nazýva „Cordara“.

V čase uvedenia na trh musí mať výrobok s CHOP „Liquirizia di Calabria“ tieto vlastnosti:

Čerstvý koreň: — Farba slamovožltá — Chuť sladká, aromatická, výrazná a dlhotrvajúca — Vlhkosť 48 – 52 % — Obsah kyseliny glycyrrhizovej 0,60 – 1,40 %

Sušený koreň: — Farba slamovožltá až okrovožltá — Chuť sladká, ovocná a mierne zvieravá — Vlhkosť 6 – 12 % — Obsah kyseliny glycyrrhizovej 1,2 – 2,4 %

Koreňový extrakt: — Farba hnedej spálenej zeme až čierna — Chuť sladká, aromatická, výrazná a dlhotrvajúca — Vlhkosť 9 – 15 % — Obsah kyseliny glycyrrhizovej 3 – 6 %

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť v označenej zemepisnej oblasti

Všetky kroky výroby, od pestovania až po zber, ako aj sušenie a spracovanie sa musia uskutočňovať v oblasti vymedzenej v bode 4.

3.6. Špecifické pravidlá krájania, strúhania, balenia atď.

Výrobok s CHOP „Liquirizia di Calabria“ sa na trh dodáva v baleniach z lepenky, skla, kovu, keramiky, polypropylénu alebo polyetylénu a zo všetkých materiálov, ktoré sú povolené platnými právnymi predpismi upravujúcimi balenie potravín. Hmotnosť balenia sa môže pohybovať v rozmedzí 5 až 25 kg. Každé balenie musí byť zapečatené takým spôsobom, pri otvorení došlo k porušeniu pečate.

3.7. Špecifické pravidlá označovania

Na etikete musí byť uvedené logo chráneného označenia pôvodu, výrobné číslo pridelené kontrolným orgánom a dátum balenia výrobkov do jednotlivých obalov. Logo výrobku s CHOP „Liquirizia di Calabria“ znázorňuje štylizovaný kosoštvorec s rovnako dlhými stranami a s vnútornými uhlami 90°. Minimálna veľkosť tlačeného loga je 0,5 cm na výšku aj na šírku. Logo chráneného označenia pôvodu môže byť vytlačené v akomkoľvek farebnom prevedení.

4. Stručné vymedzenie zemepisnej oblasti

Oblasť výroby sladkého drievka „Liquirizia di Calabria“ zahŕňa všetky územia obcí podrobne vypísaných v špecifikácii výroby, kde sa pestujú alebo voľne rastú rastliny druhu Glycyrrhiza glabra var. typica, ktorý sa v Kalábrii nazýva „Cordara“, a to do nadmorskej výšky až 650 m. Oblasť na severe ohraničuje horský masív Pollino, ktorý sa k severovýchodu mierne zvažuje až do oblasti Rocca Imperiale, čím oblasť oddeľuje od regiónu Basilica. Oblasť takisto zahŕňa územia v údolí Crati na pravom a ľavom brehu rieky tečúcej nížinou Piana di Sibari z juhu na sever a ústiacej na severovýchode do Iónskeho mora. Na úbočí od Tyrrhenského mora sa príslušné oblasti rozkladajú od severu na juh medzi územiami obcí Falconara Albanese a Nicotera. Na úbočí od Iónskeho mora sú do oblasti zahrnuté územia nížiny Piana di Sibari na severe, cez rozsiahlu rovinu v provincii Crotone, až po najjužnejší bod Kalábrie.

5. Súvislosť so zemepisnou oblasťou

5.1. Špecifickosť zemepisnej oblasti

Sladovka hladkoplodá sa tradične pestovala na pobreží Kalábrie a predovšetkým v oblasti zahŕňajúcej obce Villapiana, Cerchiara di Calabria, Cassano Ionio-Sibari, Corigliano Calabro a Rossano nachádzajúce sa v nížine Piana di Sibari, a to vďaka prirodzenej vhodnosti kremičitých pôd v nížine, ktoré majú bohatú štruktúru a neutrálne pH. V nížine Piana di Sibari, kde sa výroba sladkého drievka sústreďuje prevažne aj dnes, panujú priaznivé podmienky pre rozšírenie rastlín sladovky hladkopodej aj z hľadiska podnebia, a to predovšetkým vďaka blízkosti hôr a skutočnosti, že oblasť nie je veterná, pretože okolité pohoria Pollino a Sila predstavujú prirodzenú prekážku pre vietor. Sladovka hladkoplodá rastie voľne alebo sa pestuje pozdĺž pobrežia, šíri sa z pobrežných plání úbočia od Tyrhénského mora (Lamezia, Falerna, Nocera Tirenese atď.) a úbočia od Iónského mora (Crotone, Isola Capo Rizzuto, Chiaravalle, Badolato, Roccella Ionica atď.) na pahorkaté oblasti vo vnútrozemí a razí si cestu údoliami hlavných kalábrijských riek až na vnútrozemské pohoria, ktoré sa vďaka svojmu zvláštnemu usporiadaniu tešia priaznivým účinkom mora. Sladovka hladkoplodá sa tak s rovnakými vlastnosťami nachádza aj niekoľko kilometrov od pobrežia. Jednoznačne stredomorské podnebie s dlhými, teplými a suchými letami a miernymi zimami spôsobuje, že druh Glycyrrhiza glabra var. typica (tzv. Cordara) je rovnomerne rozšírený na celom uvedenom území.

5.2. Špecifickosť výrobku

Výrobok s CHOP „Liquirizia di Calabria“ sa z fyzikálno-chemického hľadiska výrazne líši od podobných odrôd prítomnosťou druhotných metabolitov, ku ktorým patrí napríklad účinná látka glycyrizín, ktorá určuje obchodné a farmakognostické vlastnosti výrobku. Ide o saponín, ktorého priemerný obsah vo výrobku „Liquirizia di Calabria“ je v porovnaní s podobnými druhmi alebo odrodami v priemere nižší, čo je dôvodom, prečo je výrobok na trhu vyhľadávaný. Výsledky nedávnych štúdií vo väčšine prípadov preukázali, že sladovka hladkoplodá z Kalábrie sa od sladoviek pochádzajúcich z iných okolitých regiónov líši obsahom kyseliny glycyrrhizovej, ktorý je výrazne nižší než v koreňoch pochádzajúcich z iných regiónov, ale aj obsahom cukrov, ktorý je takisto nižší.

Najnovšia štúdia skúmajúca prchavú frakciu výrobku preukázala jasný rozdiel medzi zložením sladovky hladkoplodej z Kalábrie a sladoviek hladkoplodých iného pôvodu, či už talianskeho alebo zahraničného. Pri porovnaní s extraktmi sladovky hladkoplodej pochádzajúcej z iných krajín sa zistilo, že zloženie sladovky z Kalábrie sa odlišuje obsahom fenolových zlúčenín, a to z hľadiska množstva aj kvality.

Zistil sa veľmi nízky obsah liquiritigeninu a isoliquiritigeninu a zároveň vysoký obsah licochalconu A, ktorý sa v ostatných vzorkách nenachádzal alebo sa vyskytoval spolu s licochalconom B.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Kalábria je oblasť výnimočná svojim zemepisnými a horologickým usporiadaním, ktorým sa líši od ostatných regiónov Talianska.

Nachádza na najvzdialenejšom okraji talianskeho polostrova a sama je považovaná za dlhý a úzky polostrov s 800 km dlhým pobrežím obklopeným morom, ktorý možno v niektorých ohľadoch porovnávať s regiónom Apúlia; v iných ohľadoch sa však Kalábria od tohto regiónu úplne odlišuje. Kalábriu totiž pozdĺžne na dve časti rozdeľujú vysoké horské pásma Apenín, čo medzi talianskymi regiónmi skutočne jedinečný jav.

Zemepisné a horografické usporiadanie Kalábrie vytvára v porovnaní so zvyškom polostrova jedinečné a veľmi špecifické biologické, pedologické a klimatické podmienky, pokiaľ ide o priemerné teploty, teplotné výkyvy, vlhkosť, množstvo a charakter zrážok, vietor, dĺžku slnečného svitu, slnečné žiarenie, a tým aj teplotu zemského povrchu, čo dostatočne preukázali výsledky radu vedeckých štúdií. Toto konkrétne prostredie malo na daný rastlinný druh po dlhé stáročia silný adaptívny a selektívny vplyv, čím upravilo jeho zloženie, výživové a aromatické vlastnosti tak, že vznikol charakteristický chemotyp.

Tento zvláštny druh sladovky hladkoplodej, typický pre región Kalábrie, bol známy už v 17. storočí, čo vyplýva z množstva dokumentov, medzi ktoré patrí aj 1. zväzok slávneho diela „Trattato di terapeutica e farmacologia“ (Pojednanie o liečbe a farmácii, 1903), v ktorom sa píše: „… Druh, z ktorého sa získava, sa nazýva Glycyrrhiza glabra (bôbovité motýľokveté) a vyskytuje sa na juhozápade Európy … V niektorých prípadoch je liečivý koreň známy ako Liquirizia di Calabria, aby sa odlíšil od svetlejšej ruskej sladovky, ktorá sa získava z druhov Glycyrrhiza glandulifera alebo Glycyrrhiza echinata, ktoré rastú v juhovýchodnej Európe.“

V štrnástom vydaní (1928) slávnej Encyclopaedia Britannica sa okrem iného píše: „… The preparation of the juice is a widely extended industry along the Mediterranean coast: but the quality best appreciated in Great Britain is Made in Calabria …“ („Príprava šťavy zo sladkého drievka je veľmi rozšírená činnosť pozdĺž stredomorského pobrežia, ale za najkvalitnejšie sa vo Veľkej Británii považuje sladké drievko z Kalábrie …“).

Názor vyslovený v diele Encyclopaedia Britannica potvrdzuje správa Ministerstva zahraničných vecí Spojených štátov amerických s názvom The licorice plant (1985).

Sladké drievko „Liquirizia di Calabria“ predstavuje komplexný produkt, ktorý vďaka stáročia trvajúcej interakcii prírody a ľudskej činnosti nadobudol charakter tradície kalábrijského regiónu. Ako dôkaz môže slúžiť maľba od Saint-Nona z konca 18. storočia, ako aj mnohé diela publikované za posledných tristo rokov, okrem iného „Stato delle persone in Calabria — I concari“ od Vincenza Padulu (1864), „Piante officinali in Calabria: presupposti e prospettive“ od združenia na podporu priemyslu v južnom Taliansku SVIMEZ (1951), „Pece e liquirizia nei casali cosentini del Settecento: forma d’industrie e forze di lavoro“ od Augusta Placanicu (1980), „I ‚Conci‘ e la produzione del succo di liquerizia in Calabria“ od Gennara Matacenu (1986), „La dolce industria — Conci e liquirizia in provincia di Cosenza dal XVIII al XX secolo“ od Vittoria Marziho a kol. (1991).

V druhej polovici 18. storočia sa sladovka hladkoplodá pestovala v Kalábrii pozdĺž celého pobrežia Iónskeho mora, najmä pri severných hraniciach s historickou Lukániou (teraz Basilicata), a v rozsiahlej nížine Piana di Sibari, kde sa hojne vyskytovala až po mestá Crotone a Reggio Calabria. Veľké množstvá sladovky však rástli aj v údolí rieky Crati, ktorá pri meste Cosenza vteká do nížiny Piana di Sibari, a v širokom pásme úbočia od Tyrhénskeho mora.

Odkaz na uverejnenie špecifikácie

[Článok 5 ods. 7 nariadenia Rady (ES) č. 510/2006 (4)]

Správne orgány začali vnútroštátne námietkové konanie uverejnením návrhu na zmenu chráneného označenia pôvodu „Liquirizia di Calabria“ v Úradnom vestníku Talianskej republiky č. 294 z 18. decembra 2012.

Úplné znenie špecifikácie výroby je dostupné na webovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na webovej stránke ministerstva pre poľnohospodárske, potravinárske a lesnícke politiky (http://www.politicheagricole.it) kliknutím na „Qualità e sicurezza“ (v pravom hornom rohu obrazovky) a potom na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Nahradené naridením (EÚ) č. 1151/2012.

(3) Porovnaj poznámku pod čiarou 2.

(4) Porovnaj poznámku pod čiarou 2.